Ordinaziun chantunala davart la maturitad professiunala (OcMPr)    430.400   Ordinaziun chantunala davart la maturitad professiunala  (OcMPr)  dals 17-02-2015 (versiun dals 01-03-2015)  sa basond sin l'art. 45 da la constituziun chantunala1)  relaschada da la regenza ils 17 da favrer 2015  1. Disposiziuns generalas  Art.  1 Champ d'applicaziun 1 Questa  ordinaziun  regla  l'execuziun  da  l'ordinaziun  davart  la  maturitad  professiunala  federala  a  las  scolas  professiunalas  spezialisadas  dal  chantun  Grischun.  Art.  2 Cumpetenzas 1 La regenza fixescha en contracts generals tge scolas professiunalas spezialisadas  che pon offrir scolaziuns da maturitad professiunala. 2 Il departament fixescha la direcziun da las scolaziuns da maturitad professiunala da  las singulas scolas. El determinescha,  sche las scolaziuns vegnan fatgas  en moda  cumplementara  a  l'emprendissadi  e  sch'ellas  pon  vegnir  offridas  –  suenter  la  furmaziun fundamentala professiunala – sco scolaziun a temp parzial u sco scolaziun  a temp cumplain. 3 L'uffizi ha la surveglianza.  1) DG 110.100  * tabellas da las modificaziuns a la fin dal relasch   1   http://www.gr-lex.gr.ch/data/110.100/rm   430.400    2. Premissa d'admissiun e procedura d'admissiun per ina  scolaziun da maturitad professiunala cumplementara a  l'emprendissadi  Art.  3 Premissa d'admissiun 1 La premissa per vegnir admess a la procedura d'admissiun per ina scolaziun da  maturitad  professiunala  cumplementara  a  l'emprendissadi  è  in  contract  d'emprendissadi valaivel per ina furmaziun fundamentala professiunala cun attestat  federal da qualificaziun.  Art.  4 Examen d'admissiun 1 Per vegnir admess ad ina scolaziun da maturitad professiunala cumplementara a   l'emprendissadi  sto da princip vegnir  fatg cun success in examen d'admissiun en  scrit. A l'examen d'admissiun pon sa participar scolaras e scolars da la 3. classa dal  stgalim superiur, sco er candidatas e candidats che han ademplì l'obligaziun d'ir a   scola. 2 Nagin examen d'admissiun na sto far tgi che: a) è vegnì promovì per la 4. classa gimnasiala; b) ha fatg cun success l'onn da l'entrada u l'onn chalendar precedent l'examen    d'admissiun en ina scola media spezialisada, en ina scola media commerziala  ubain en ina scola media d'economia ed ha absolvì la 3. classa dal stgalim  superiur;  c) vegn  acceptà  da  la  scola  da  maturitad  professiunala  pervia  da  premissas  equivalentas.  3 L'admissiun senza examen vegn concedida provisoricamain per 1 semester.  Art.  5 Admissiun ad ina scolaziun currenta 1 Per  vegnir  admess  ad  ina  scolaziun  da  maturitad  professiunala  currenta  èsi   necessari d'avair ina furmaziun preliminara che correspunda al stadi da scolaziun dal   semester respectiv. 2 Sche  la  cumprova  na  vegn  betg  fatga  cun  las  prestaziuns  d'emprender  ch'èn  vegnidas cuntanschidas en ina scolaziun da maturitad professiunala da la medema  direcziun, po la scola da maturitad professiunala far in examen da qualificaziun, dal  qual la furma ed il cuntegn sa drizzan tenor las particularitads dal cas singul.  Art.  6 Termins 1 Las scolas da maturitad professiunala coordineschan ils termins da l'annunzia e da  l'examen d'admissiun. 2 Ils termins dals examens d'admissiun ston vegnir publitgads almain 6 mais avant  ch'els han lieu. Els han lieu avant mez avrigl.  2       430.400   Art.  7 Annunzia 1 En l'annunzia a l'examen inditgeschan las candidatas ed ils candidats ina da las   linguas chantunalas sco lur emprima lingua. 2 Las scolas da maturitad professiunala pon incassar ina taxa d'examen.  Art.  8 Elavuraziun, furma e cuntegns 1 Las scolas da maturitad professiunala fixeschan ina procedura d'admissiun unitara  per direcziun e coordineschan l'elavuraziun da l'examen d'admissiun correspundent. 2 L'examen  d'admissiun  vegn  fatg  en  scrit  e  cumpiglia,  sa  basond  sin  il  plan  d'instrucziun da la 3. classa da la scola secundara a la fin dal 5. semester, ils roms   emprima lingua, englais e matematica. 3 Tut tenor las premissas po in rom specific vegnir examinà supplementarmain per  direcziun.  Art.  9 Prestaziuns d'examen e valitaziun dals roms 1 Als  examens  d'admissiun  vegnan  las  prestaziuns  d'examen  valitadas  cun  notas  entiras u cun mesas notas. 2 Las  notas  da  las  prestaziuns  d'examen  vegnan  quintadas  sco  suonda:  emprima  lingua (1 giada), englais (1 giada), matematica (2 giadas), rom d'examen specific   opziunal (1 giada). 3 L'examen d'admissiun è reussì, sche la media da tut las notas dals roms d'examen   importa almain 4,0 e sche betg dapli che 1 nota è insuffizienta. 4 Sch'intgin na cumpara nunperstgisadamain betg a l'examen, vala l'examen sco betg  reussì.  Art.  10 Termin d'examen supplementar 1 En cas motivads fa la scola da maturitad professiunala in examen supplementar.  Art.  11 Malonestadad a l'examen 1 Tgi  che  dovra  meds  d'agid  betg  permess  u  tgi  che  sa  fa  culpabel  d'ina  autra  malonestadad è crudà tras l'examen d'admissiun.  Art.  12 Communicaziun dal resultat da l'examen 1 La scola da maturitad professiunala infurmescha las candidatas ed ils candidats il   pli tard 3 emnas suenter l'examen davart il resultat, e quai en scrit ed en cas che   l'examen n'è betg reussì cun ina indicaziun dals meds legals. 2 Sche  l'examen  è  vegnì  fatg  cun  success,  dat  quai  il  dretg  a  la  candidata  u  al  candidat  da  cumenzar  cun  la  scolaziun  da  maturitad  professiunala  durant  l'onn  current sco er durant ils proxims dus onns chalendars.   3     430.400    3. Premissa d'admissiun e procedura d'admissiun per ina  scolaziun da maturitad professiunala che suonda la furmaziun  fundamentala professiunala  Art.  13 Premissa d'admissiun 1 A la procedura d'admissiun a scolaziuns da maturitad professiunala che suondan la  furmaziun fundamentala professiunala vegnan admess las titularas ed ils titulars d'in  attestat federal da qualificaziun u d'in diplom professiunal che vegn renconuschì da   la confederaziun sco equivalent.  Art.  14 Examen d'adattaziun 1 Persunas  che  han  in  attestat  federal  da  qualificaziun  ston  vegnir  examinadas  areguard  lur  adattaziun,  avant  ch'ellas  vegnan  admessas.  En  dependenza  da  las  pretensiuns da la scolaziun pon – ultra da la nota da diplom – vegnir resguardads   ulteriurs elements sco in discurs d'admissiun,  in test  d'adattaziun u l'examinaziun  d'in rom specific. 2 Las scolas da maturitad professiunala fixeschan per direcziun pretensiuns unitaras   per l'examen d'adattaziun. 3 Ils  examens  d'adattaziun  han  lieu  per  regla  il  pli  tard  3  mais  avant  che  las   scolaziuns cumenzan.  Art.  15 Decisiun d'admissiun 1 La scola da maturitad professiunala infurmescha las candidatas ed ils candidats il   pli tard 3 emnas suenter l'examen d'adattaziun davart il resultat, e quai en scrit ed en   cas d'ina decisiun negativa cun ina indicaziun dals meds legals. 2 Sche  la  decisiun  d'admissiun  è  positiva,  dat  quai  il  dretg  a  la  candidata  u  al   candidat  da  cumenzar  cun  la  scolaziun  da  maturitad  professiunala  durant  l'onn  current sco er durant ils proxims dus onns chalendars. 3 L'admissiun è provisorica. Sche las cundiziuns da promoziun internas da la scola  na vegnan betg ademplidas suenter l'emprim semester, sto la candidata u il candidat   bandunar la scola.  4. Instrucziun per la maturitad professiunala  Art.  16 Lingua da scola 1 La lingua da scola è ina da las linguas chantunalas, per regla tudestg.  4       430.400   5. Examen da maturitad professiunala  Art.  17 Organisaziun, realisaziun, administraziun 1 L'organisaziun,  la  realisaziun  e  l'administraziun  da  l'examen  da  maturitad  professiunala èn chaussa da la scola da maturitad professiunala che fa l'examen.  Art.  18 Elavuraziun e cuntegns 1 Las scolas da maturitad professiunala: a) fixeschan ils roms d'examen unitars ed ina procedura d'examinaziun unitara   per direcziun e per scolaziun e relaschan ils manuals correspundents; b) nomineschan  gruppas  d'expertas  e  d'experts  per  elavurar  e  per  validar  ils   examens; c) fixeschan  ils  meds  d'agid  cun  resguardar  il  plan  d'instrucziun  general  ed   orienteschan ordavant las candidatas ed ils candidats en chaussa.  Art.  19 Access als examens 1 Ils  examens  da  maturitad  professiunala  n'èn  betg  publics.  Access  han  mo  las  autoritads da surveglianza e da controlla cumpetentas.  Art.  20 Examens parzials 1 La scola da maturitad professiunala fixescha ils roms d'examen ed il termin dals  examens  parzials  en  il  senn  da  l'ordinaziun  davart  la  maturitad  professiunala  federala.  Art.  21 Engaschament da persunas spezialisadas 1 Ils examens vegnan fatgs cuminaivlamain da persunas d'instrucziun da la scola da  maturitad professiunala (examinaturas ed examinaturs) e da persunas spezialisadas  externas (expertas ed experts). 2 Las persunas spezialisadas vegnan elegidas da l'uffizi sin proposta da la scola da  maturitad professiunala che fa l'examen.  Art.  22 Malonestadad a l'examen 1 L'utilisaziun da meds d'agid scumandads sco er mintga autra malonestadad han per  consequenza che l'examen da maturitad professiunala vegn taxà sco betg reussì.  Art.  23 Communicaziun dal resultat da l'examen 1 Ils resultats dals examens da maturitad professiunala vegnan communitgads a las   candidatas ed als candidats entaifer 3 dis suenter la decisiun da la scola da maturitad  professiunala  che  fa  l'examen.  La  communicaziun  vegn  fatga  en  scrit  e  cun  ina  indicaziun dals meds legals, en cas che l'examen n'è betg reussì.   5     430.400    Art.  24 Examen cumpensatoric 1 En  cas  d'ina  nunreussida  da  la  furmaziun  generala  extendida  en  ina  scolaziun  cumplementara  a  l'emprendissadi,  en  la  quala  tala  vegn  intermediada  en  moda  integrativa  cun las enconuschientschas da la  professiun,  fa  la scola  da maturitad  professiunala  in  examen  cumpensatoric.  Uschia  vegni  eruì,  sch'ils  resultats  da  l'examen da maturitad professiunala satisfan a las pretensiuns per obtegnair l'attestat  federal da qualificaziun.  Art.  25 Examen da repetiziun 1 Tgi  che  n'ademplescha  ni  las  premissas  per  acquistar  l'attestat  federal  da  qualificaziun ni las premissas per il diplom da maturitad professiunala, po repeter la   procedura da qualificaziun e far anc ina giada il diplom da maturitad professiunala u  repeter mo la procedura da qualificaziun. 2 L'examen po vegnir repetì il pli baud il proxim termin d'examen ordinari.  6. Via giudiziala  Art.  26 Via giudiziala 1 Cunter  decisiuns  concernent  la  nunreussida  da  l'examen  d'admissiun  respectivamain  da  l'examen  da  qualificaziun  poi  vegnir  fatg  recurs  administrativ  entaifer 10 dis tar il departament.  7. Disposiziuns finalas  Art.  27 Disposiziun transitorica 1 Las candidatas ed ils candidats che han fatg cun success l'examen d'admissiun 2014  vegnan admess a la scolaziun da maturitad professiunala da l'onn chalendar 2015. 2 Per  candidatas  e  candidats  che  han  cumenzà  cun  lur  scolaziun  da  maturitad   professiunala avant il 1. da schaner 2015 vala il dretg vertent.  6       430.400   Tabella da las modificaziuns - tenor conclus  Conclus Entrada en vigur Element Modificaziun Publicaziun en la CUL 17-02-2015 01-03-2015 relasch emprima versiun 2015-011   7     430.400    Tabella da las modificaziuns - tenor element  Element Conclus Entrada en vigur Modificaziun Publicaziun en la CUL relasch 17-02-2015 01-03-2015 emprima versiun 2015-011  8     	1. Disposiziuns generalas 	Art. 1 Champ d'applicaziun 	Art. 2 Cumpetenzas  	2. Premissa d'admissiun e procedura d'admissiun per ina scolaziun da maturitad professiunala cumplementara a l'emprendissadi 	Art. 3 Premissa d'admissiun 	Art. 4 Examen d'admissiun 	Art. 5 Admissiun ad ina scolaziun currenta 	Art. 6 Termins 	Art. 7 Annunzia 	Art. 8 Elavuraziun, furma e cuntegns 	Art. 9 Prestaziuns d'examen e valitaziun dals roms 	Art. 10 Termin d'examen supplementar 	Art. 11 Malonestadad a l'examen 	Art. 12 Communicaziun dal resultat da l'examen  	3. Premissa d'admissiun e procedura d'admissiun per ina scolaziun da maturitad professiunala che suonda la furmaziun fundamentala professiunala 	Art. 13 Premissa d'admissiun 	Art. 14 Examen d'adattaziun 	Art. 15 Decisiun d'admissiun  	4. Instrucziun per la maturitad professiunala 	Art. 16 Lingua da scola  	5. Examen da maturitad professiunala 	Art. 17 Organisaziun, realisaziun, administraziun 	Art. 18 Elavuraziun e cuntegns 	Art. 19 Access als examens 	Art. 20 Examens parzials 	Art. 21 Engaschament da persunas spezialisadas 	Art. 22 Malonestadad a l'examen 	Art. 23 Communicaziun dal resultat da l'examen 	Art. 24 Examen cumpensatoric 	Art. 25 Examen da repetiziun  	6. Via giudiziala 	Art. 26 Via giudiziala  	7. Disposiziuns finalas 	Art. 27 Disposiziun transitorica   		2018-06-06T03:33:38+0200 	"7001 Chur" 	"Gesetzessammlung Kanton Graubünden"